Document ID: 31988R2135

*****
ΚΑΝΟΝΙΣΜΟΣ (ΕΟΚ) αριθ. 2135/88 ΤΗΣ ΕΠΙΤΡΟΠΗΣ
της 18ης Ιουλίου 1988
για τροποποίηση του κανονισμού (ΕΟΚ) αριθ. 480/87 για λεπτομέρειες εφαρμογής του καθεστώτος εισαγωγής που εφαρμόζεται στα προϊόντα της διάκρισης 07.06 Α του κοινού δασμολογίου, που κατάγονται από την Ταϊλάνδη και εξάγονται από τη χώρα αυτή κατά το 1987, 1988, 1989 και 1990
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 430/87 του Συμβουλίου της 9ης Φεβρουαρίου 1987 για το καθεστώς κατά την εισαγωγή που εφαρμόζεται στα προϊόντα της διακρίσεως 07.06 Α του κοινού δασμολογίου προελεύσεως τρίτων χωρών και για τροποποίηση του κανονισμού (ΕΟΚ) αριθ. 950/68 σχετικά με το κοινό δασμολόγιο (1), και ιδίως το άρθρο 2,
Εκτιμώντας:
ότι ο κανονισμός (ΕΟΚ) αριθ. 480/87 της Επιτροπής (2) καθορίζει τις λεπτομέρειες εφαρμογής του καθεστώτος κατά την εισαγωγή που εφαρμόζεται για τη μανιόκα, που κατάγεται από την Ταϊλάνδη και εξάγεται από τη χώρα αυτή κατά το 1987, 1988, 1989 και 1990·
ότι, δεδομένης της εμπειρίας που έχει αποκτηθεί, συμφωνήθηκε με τη χώρα εξαγωγής ότι, όταν οι ποσότητες που εκφορτώνονται υπερβαίνουν μέχρι κατά 2 % τις ποσότητες που εμφαίνονται στο πιστοποιητικό εξαγωγής, επιτρέπεται η θέση σε ελεύθερη κυκλοφορία των πλεονασματικών ποσοτήτων βάσει της συμφωνίας αυτοπεριορισμού εφόσον συστήνεται από τον εισαγωγέα εγγύηση, αναμένοντας την έκδοση συμπληρωματικού πιστοποιητικού εξαγωγής· ότι πρέπει να προβλεφθούν οι λεπτομέρειες εφαρμογής που προκύπτουν όσον αφορά την έκδοση συμπληρωματικού πιστοποιητικού εισαγωγής καθώς και οι όροι για την αποδέσμευση της εν λόγω εγγύησης· ότι οι λεπτομέρειες που προβλέπονται στον παρόντα κανονισμό είτε συμπληρώνουν είτε παρεκκλίνουν από τις διατάξεις του κανονισμού (ΕΟΚ) αριθ. 3183/80 της Επιτροπής της 3ης Δεκεμβρίου 1980 περί κοινών λεπτομερειών εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (3), όπως τροποποιήθηκε τελευταία από τον κανονισμό (ΕΟΚ) αριθ. 2082/87 (4)·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 480/87 τροποποιείται ως εξής:
1. Στο άρθρο 4, η παράγραφος 2 αντικαθίσταται από το ακόλουθο κείμενο:
«2. Όταν διαπιστώνεται ότι οι ποσότητες που πραγματικά εκφορτώνονται είναι μεγαλύτερες κατά 2 %, τουλάχιστον, από εκείνες που καλύπτονται από τα εκδοθέντα πιστοποιητικά εξαγωγής που αντιστοιχούν στα πιστοποιητικά εξαγωγής που έχουν χορηγηθεί για το εν λόγω πλοίο, οι αρμόδιες αρχές του κράτους μέλους θέσεως σε ελεύθερη κυκλοφορία, μετά από αίτηση του εισαγωγέα, επιτρέπουν τη θέση σε ελεύθερη κυκλοφορία των πλεονασματικών ποσοτήτων με τους όρους που προβλέπονται από τη συμφωνία αυτοπεριορισμού μεταξύ της Ευρωπαϊκής Οικονομικής Κοινότητας και της Ταϊλάνδης, εφόσον συστήνεται από τον εισαγωγέα εγγύηση για ποσό ίσο με τη διαφορά μεταξύ της πλήρους εισφοράς και της εισφοράς που ανέρχεται κατ' ανώτατο όριο σε 6 % ad valorem, όπως προβλέπεται στην εν λόγω συμφωνία.
Η εγγύηση αποδεσμεύεται μετά την προσκόμιση συμπληρωματικού πιστοποιητικού εισαγωγής. Το πιστοποιητικό αυτό εκδίδεται μετά την προσκόμιση ενός ή περισσοτέρων συμπληρωματικών πιστοποιητικών εξαγωγής που εκδίδονται από τις αρχές της Ταϊλάνδης για τις εν λόγω ποσότητες. Το συμπληρωματικό πιστοποιητικό εισαγωγής περιλαμβάνει επιπλέον στη θέση 12 μία από τις ακόλουθες ενδείξεις:
- Certificado complementario. Apartado 2 del articulo 4 del Reglamento (CEE) n o 480/87
- Supplerende licens. Forordning (EOEF) nr. 480/87, artikel 4, stk. 2
- Zusaetzliche Lizenz - Artikel 4 Absatz 2 der Verordnung (EWG) Nr. 480/87
- Συμπληρωματικό πιστοποιητικό. Κανονισμός (ΕΟΚ) αριθ. 480/87 άρθρο 4 παράγραφος 2
- Licence for additional quantity. Article 4 (2) of Regulation (EEC) No 480/87
- Certificat complementaire. Reglement (CEE) no 480/87, article 4 paragraphe 2
- Titolo complementare. Regolamento (CEE) n. 480/87, articolo 4, paragrafo 2
- Aanvullend certificaat - artikel 4, lid 2, van Verordening (EEG) nr. 480/87
- Certificado complementar. N o 2 do artigo 4 o do Regulamento (CEE) n o 480/87.
Η εγγύηση καταπίπτει για τις ποσότητες για τις οποίες δεν προσκομίζεται συμπληρωματικό πιστοποιητικό εισαγωγής σε προθεσμία τεσσάρων μηνών, εκτός περιπτώσεως ανωτέρας βίας, από την ημερομηνία αποδοχής της δηλώσεως για θέση σε ελεύθερη κυκλοφορία που αναφέρεται στο πρώτο εδάφιο.
Οι αρμόδιες αρχές του κράτους μέλους θέσεως σε ελεύθερη κυκλοφορία ανακοινώνουν με τέλεξ, για κάθε περίπτωση και το ταχύτερο δυνατό, στην Επιτροπή, τον ή τους αριθμούς των συμπληρωματικών πιστοποιητικών της Ταϊλάνδης για τις εξαγωγές, τον ή τους αριθμούς των συμπληρωματικών πιστοποιητικών εισαγωγής καθώς και τη σχετική πλεονασματική ποσότητα.»
2. Στο άρθρο 4, προστίθεται η ακόλουθη παράγραφος 3:
«3. Οι αιτήσεις πιστοποιητικών υποβάλλονται σε κάθε κράτος μέλος και τα πιστοποιητικά που εκδίδονται ισχύουν στα δώδεκα κράτη μέλη.
Δεν εφαρμόζονται οι διατάξεις του άρθρου 5 παράγραφος 1 τρίτη περίπτωση και του άρθρου 8 παράγραφοι 4 και 5 του κανονισμού (ΕΟΚ) αριθ. 3183/80.»
3. Στο άρθρο 6, η παράγραφος 3 αντικαθίσταται από το ακόλουθο κείμενο:
«3. Με την επιφύλαξη της εφαρμογής του άρθρου 4 παράγραφος 2 και κατά παρέκκλιση από το άρθρο 8 παράγραφος 4 του κανονισμού (ΕΟΚ) αριθ. 3183/80, η ποσότητα που τίθεται σε ελεύθερη κυκλοφορία δεν μπορεί να είναι μεγαλύτερη από εκείνη που εμφαίνεται στις θέσεις 10 και 11 του πιστοποιητικού εισαγωγής. Ο αριθμός 0 εγγράφεται για το σκοπό αυτό στη θέση 22 του εν λόγω πιστοποιητικού.»
Άρθρο 2
Ο παρών κανονισμός αρχίζει να ισχύει την όγδοη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Ιουλίου 1988.

Labels: 3
18